ພິທີເປີດແຂ່ງຂັນກີລາ ແລະ ແລກປ່ຽນສິລະປະ-ວັນນະຄະດີ ແລະ ວັດທະນະທຳ ນັກຮຽນມັດ ທະຍົມສຶກສາ 5 ແຂວງພາກເໜືອ ສປປ ລາວ ແລະ ແຂວງດຽນບຽນຟູ ສສ ຫວຽດນາມ ຄັ້ງທີ XII ຈັດຂຶ້ນວັນທີ 6 ມັງກອນ ຜ່ານມາ ຢູ່ສະໜາມກີລາແຂວງບໍ່ແກ້ວ ໂດຍມີທ່ານ ບົວຄົງ ນາມມະວົງ ເຈົ້າແຂວງບໍ່ແກ້ວ ພ້ອມດ້ວຍເຈົ້າແຂວງ-ຮອງເຈົ້າແຂວງ ແລະ ພາກສ່ວນກ່ຽວຂ້ອງ ເຂົ້າຮ່ວມ.
ທ່ານ ວັນດີ ທຳມະວົງ ຮັກສາການຫົວໜ້າພະແນກສຶກສາທິການ ແລະ ກີລາແຂວງບໍ່ແກ້ວ ກ່າວວ່າ: ການແຂ່ງຂັນຄັ້ງນີ້ຈະດຳເນີນແຕ່ວັນທີ 6-10 ມັງກອນ 2020 ເພື່ອສ້າງຄວາມສາມັກຄີ ໄມຕີຈິດມິດຕະພາບ ລະຫວ່າງ ລາວ-ຫວຽດນາມ ທັງເປັນການສ້າງຄວາມເຂັ້ມແຂງການຮຽນ-ການສອນຫຼັກ ສູດວິຊາພະລະ ແລະ ສິລະປະສຶກສາ ຫຼິ້ນກີລາເພື່ອສຸຂະພາບ ມິດຕະພາບ ຄວາມສາມັກຄີ ເພື່ອຫ່າງໄກຈາກສິ່ງເສບຕິດ ເຊິ່ງ 5 ແຂວງພາກເໜືອ ສປປ ລາວ ປະກອບມີ: ບໍ່ແກ້ວ ຫຼວງພະບາງ ອຸດົມໄຊ ຜົ້ງສາລີ ຫຼວງນ້ຳທາ ແລະ ແຂວງດຽນບຽນຟູ ສສ ຫວຽດນາມ ເຂົ້າຮ່ວມ ແຂ່ງຂັນ 4 ປະເພດ ຄື: ບານເຕະຊາຍ ດອກປີກໄກ່ຍິງ-ຊາຍ ກະຕໍ້ຍິງ-ຊາຍ ໜ້າເກັກຍິງ-ຊາຍ ນອກນີ້ຍັງມີການແຂ່ງຂັນສິລະປະ-ວັນນະຄະດີ ຕື່ມອີກ.
ທ່ານ ບົວຄົງ ນາມມະວົງ ກ່າວວ່າ: ງານແຂ່ງຂັນກີລາ ແລະ ແລກປ່ຽນສິລະປະ-ວັນນະຄະດີ ຄັ້ງນີ້ ເຕັມໄປດ້ວຍຄວາມມີນ້ຳໃຈ ໄມຕີຈິດ ມິດຕະພາບ ຄວາມສາມັກຄີຮັກແພງ ແລະ ເປັນສັນຍາລັກແຫ່ງການມີວິໄນທີ່ເຂັ້ມງວດຂອງນັກກີລາ ທັງເປັນການສະແດງໃຫ້ເຫັນການເຕີບໃຫຍ່ຂະຫຍາຍຕົວຂອງວົງການກີລາລາວ ແລະ ຫວຽດນາມ ເວົ້າສະເພາະກີລານັກຮຽນຊັ້ນມັດທະຍົມສຶກສາຂອງ 5ແຂວງພາກເໜືອ ສປປ ລາວ ແລະ ແຂວງດຽນບຽນຟູ ສສ ຫວຽດນາມ ໃນລະດັບຊາດ ກໍຄືລະດັບອາຊຽນ ຄຽງຄູ່ຢ່າງຍືນຍົງ.